Mga pag-iingat sa malamig na panahong dapat gawin ng mga mamamayan Ano ang "cold wave"? Ang malamig na panahong resulta ng biglang pagbaba ng temperatura sa taglamig, Mayroong panganib ng kapinsalaan o kapahamakan dahil sa lamig, kaya siguraduhing gawin ang mga sumusunod na hakbang bilang pag-iingat! Paghahanda para sa cold wave ■ Tingnan ang mga natatanging ulat panahon hinggil sa cold wave nang maaga sa pamamagitan ng radyo, telebisyon at Internet. ■ Inspeksyunin ang mga pampainit nang maaga, at maghanda ng mainit na panloob at damit. ■ Protektahan ang metro ng tubig mula sa malamig na hangin. Lagyan ang kahon ng metro ng tubig ng mga kasuotang tulad ng mga lumang damit, at takpan ng tape ang labas ng kahon. ■ Balutan ng nag-iinsulang materyales ang palibot ng mga nakahantad na tubo ng tubig, tulad ng nasa banyo o bakuran. Takpan ang nakahantad na tubo sa ilalim ng pakuluan ng mga kasuotang tulad ng mga lumang damit bilang proteksyon. ■ Maghanda ng mga pangtaglamig na panustos para sa iyong kotse nang maaga, at tingnan ang kondisyon ng iyong kotse nang madalas hangga't kinakailangan. Kabilang sa mga susing pangtaglamig na panustos para sa kotse ay ang pangniyebeng tanikala, calcium chloride, pala, kontra-pagyeyelo, baterya ng kotse at iba't ibang pampadulas. ■ Mag-imbak ng mga pangkagipitang panustos sa iyong tahanan. Pangkagipitang pagkain (Pagkaing makakain kahit hindi initin) Nakaboteng tubig, De-latang pagkain, Instant noodles Mga pampaunang-lunas na panustos (Pakete ng paunang lunas na naglalaman ng mga ungguwento at gamot para sa sipon, disatunaw, at talamak na sakit) Ungguwento, Gamot pangsipon, Antasidong gamot Mga gamit pambahay Manipis na damit, Tisyu, Basang tisyu, Pangsindi, Mga produktong pambabae, Mga supot na plastik Iba pa Pamatay-sunog, Radyo, Pananglaw, Galang telepono, Pangkagipitang pondo, Address book Kung mayroon kang anak na musmos o paslit, maghanda ng pagkaing pangmusmos. Maghanda ng humigit-kumulang 20 litro ng inuming tubig kada tao. Makipag-ugnayan sa: 119, 112, sentro ng serbisyong pangkomunidad, Kompanya ng Kaligtasang Elektrikal ng Korea (Korea Electrical Safety Corporation o KESCO), Kompanya ng Pangdistritong Pangpainit ng Korea (Korea District Heating Corporation o KDHC), Tanggapan ng Patubigan ng Pamahalaan ng Punong-lungsod ng Seoul (Office of Waterworks Seoul Metropolitan Government), at tanggapang namamahala ng apartment complex ■ Dapat magpabakuna kontra influenza ang mga pasyenteng may diabetes o talamak na sakit sa baga. Kapag may cold wave -Loob- ■ Panatilihin ang temperatura sa loob sa pagitan ng 19 at 20℃. ■ Maaaring magyelo at pumutok ang metro ng tubig. Kaya sundin ang mga pangkaligtasang pag-iingat sa pamamagitan ng pag-iinsula ng metro ng tubig. Kapag aalis ng bahay nang matagal, iwanang bahagyang nakabukas ang gripo nang sa gayo'y patuloy na dumadaloy ang tubig.
Kung nagyelo ang mga tubo ng tubig, dahan-dahang tunawin sa pamamagitan ng pag-init gamit ang pangtuyo ng buhok o katulad niyon o pagbuhos ng maligamgam na tubig. Para sa mga tagubilin kung paano ang gagawin sa mga problemang kaugnay ng tubo ng tubig, tumawag sa 120 (Tanggapan ng Tawag ng DASAN Seoul 120). ■ Kung nagyelo ang mga tubo ng pakuluan, dahan-dahang tunawin sa pamamagitan ng pag- init gamit ang pangtuyo ng buhok o katulad niyon o pagbuhos ng maligamgam na tubig. ■ Kumuha ng pananglaw, radyo at pampainit, atbp. na agad magagamit bilang paghahanda sa pagkawala ng kuryente. Kapag nawalan ng kuryente, makipag-ugnayan sa tanggapang namamahala ng iyong apartment complex o ipagbigay-alam sa KEPCO 123 (walang palahudyatan ng pook). Labas- ■ Panatilihin ang temperatura ng iyong katawan sa pamamagitan ng pagsusuot ng mga kasuotang tulad ng sumbrero, guwantes, maskara at bandana. Magsuot ng patong-patong na damit at ingatang huwag mabasa ang mga ito. Magsuot ng sapatos na may malapad na suwelas. ■ Iwasang uminom ng mga inuming may alkohol o inuming may caffein hangga't maaari. ■ Gumamit ng pampublikong transportasyon, at iwasang lumabas ng bahay sa gabi o magbiyahe nang mag-isa hangga't maaari. Siguraduhing ipaalam sa iyong pamilya kung saan ka pupunta at kailan ka makakauwi. ■ Kung magkaroon ka ng frostbite, hubarin ang masisikip na damit at sapatos, panatilihing mainit ang apektadong bahagi pagkatapos hugasan ng mainit na tubig, at agad pumunta sa ospital. Huwag kuskusin ang apektadong bahagi o ihantad sa init nang biglaan. Kotse (nagmamaneho)- ■ Magmaneho nang maingat upang mapigilan ang mga aksidente, tulad ng pagpapanatili ng mas mabagal na tulin ng pagmamaneho kaysa karaniwan at pagsunod sa tamang distansiya sa pagitan ng mga kotse sa harap at likod. Kapag nagmamaneho sa isang madulas na kalsada, gumamit ng kalahating kambyo sa ikalawang enggranahe para sa sasakyang manual transmission at apakan ang silinyador nang marahan para sa sasakyang automatic transmission. Kapag papaandarin ang sasakyan, dapat ituwid ang mga unahang gulong upang pigilan ang mga itong kumidkid nang walang hila. Kapag liliko sa kurbada, magmarahan bago sumapit sa kurbada at huwag magpalit ng enggranahe. ■ Upang ihinto ang iyong kotse sa isang mayelong kalsada, apakan ang pedal ng preno pagkatapos lubusang bawasan ang tulin gamit ang preno ng makina. ■ Kung napahiwalay ang iyong kotse. Humingi ng tulong Kung may kasama ka sa kotse, manatiling mainit sa pamamagitan ng paggamit ng temperatura ng katawan ng bawat isa. Magsalitan sa pagtulog hanggang dumating ang grupong tagaligtas. Sa gabi, buksan ang mga ilaw sa loob nang sa gayo'y madali kang matagpuan ng grupong tagaligtas. Maglatag ng mga makulay na damit sa niyebe nang sa gayo'y madali kang makita ng grupong tagaligtas. Pag-eehersisyo- ■ Pigilan ang mga kapinsalaan sa pamamagitan ng sapat na pagbabanat ng iyong katawan upang palawakin ang hanay ng mga galaw ng katawan. Magpainit hanggang sa magsimula kang pawisan nang bahagya.
■ Kung maaari, mag-ehersisyo sa loob upang mabawasan ang panganib ng kapinsalaan. Dapat mag-ehersisyo sa loob ang mga pasyenteng may mga talamak na sakit, tulad ng altapresyon. ■ Ibaba ang tindi ng ehersisyo sa 70 hanggang 80% ng ordinaryong ehersisyo. Sa taglamig, gumagamit ka ng enerhiyang mas higit nang 10 hanggang 15% upang panatilihin ang temperatura ng iyong katawan. ■ Ibinababa ng mga inuming may alkohol ang temperatura ng iyong katawan dahil sa mga epektong nagpapaihi at nagpapapawis. Kaya huwag uminom ng mga inuming may alkohol habang nag-eehersisyo. ■ Pagkatapos mag-ehersisyo, maligo gamit ang mainit na tubig at magpalit ng damit upang panatilihing mainit ang iyong katawan. Paggamit ng kuryente- ■ Iwasan ang labis na paggamit ng mga de-kuryenteng pampainit. Huwag mag-iwan ng mga takaw-apoy na bagay malapit sa isang de-kuryenteng pampainit. Huwag magsaksak ng maraming plug sa isang saksakan ng kuryente. Para sa mga de-kuryenteng aparato, siguraduhing gumamit ng mga tunay na produkto at huwag kalikutin ang mga piyesang tulad ng mga tansong kable ayon sa iyong sariling pagpapasya. ■ Kapag nagkaroon ng problemang elektrikal, ipagbigay-alam sa KEPCO o KESCO. Kompanya ng Kuryente ng Korea (Korea Electric Power Corp.): 123 (walang palahudyatan ng pook para sa mga teleponong landline) (ipasok ang palahudyatan ng pook, at saka pindutin ang 123 para sa mga galang telepono) Kompanya ng Kaligtasang Elektrikal ng Korea (Korea Electrical Safety Corp.): 1588-7500 Mga pangkagipitang pakikipag-ugnayan- ■ Agad humingi ng tulong kung may napinsalang tao. Tumawag sa 119 para sa pagliligtas at paunang lunas sa mga sitwasyong pangkagipitan (walang palahudyatan ng pook). Serbisyong Impormasyon sa Lagay ng Panahon: +82-2-841-0011 / Fax: +82-2-831-0365 Pangasiwaang Meteorolohiko ng Korea (Korea Meteorological Administration): 131 (walang palahudyatan ng pook) (para sa impormasyon sa lokal na lagay ng panahon, ipasok ang palahudyatan ng pook, at saka pindutin ang 131) Mula sa: *Pagsasalin: Sentro ng Pangdayuhang Residente ng Seoul, Tel. 02-2229-4907 (2023.11.24) *Para sa mga katanungan at mga konsultasyon: Sentro ng Pangdayuhang Residente ng Seoul, Tel. 02-2229-4900